
Betegtájékoztató: Információk a felhasználó számára
Emperin 8 mg tabletta

Emperin 16 mg tabletta

betahisztin-dihidroklorid

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
· Tartsa meg a betegtájékoztatót, mert a benne szereplő információkra a későbbiekben is szüksége lehet.
· További kérdéseivel forduljon kezelőorvosához vagy gyógyszerészéhez.
· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
· Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.
A betegtájékoztató tartalma:
1. Milyen típusú gyógyszer az Emperin és milyen betegségek esetén alkalmazható?

2. Tudnivalók az Emperin szedése előtt

3.
Hogyan kell szedni az Emperint?

4.
Lehetséges mellékhatások

5.
Hogyan kell az Emperint tárolni?

6.
A csomagolás tartalma és egyéb információk
1.
Milyen típusú gyógyszer az Emperin és milyen betegségek esetén alkalmazható?
Az Emperin a Menière-szindróma tüneteinek kezelésére alkalmazott gyógyszer, úgymint:

· szédülés, és hányinger vagy hányás,
· fülzúgás, 
· halláscsökkenés. 

2.
Tudnivalók az Emperin szedése előtt
Ne szedje az Emperint

· ha allergiás a betahisztinre vagy a gyógyszer (6. pontban felsorolt) egyéb összetevőjére.

· ha Önnek feokromocitómája, a mellékvese egy ritka daganatfélesége van.
Ne szedje be ezt a gyógyszert, ha a fentiek közül bármelyik megállapítás érvényes Önre. Ha nem biztos efelől, kérdezze meg orvosát vagy gyógyszerészét, mielőtt bevenné az Emperint.
Figyelmeztetések és óvintézkedések

Az Emperin szedése előtt beszéljen kezelőorvosával vagy gyógyszerészével
· ha Ön gyomorfekélyben szenved, vagy korábban bármikor gyomorfekélye volt;
· ha Ön asztmás;
· ha Önnek csalánkiütése, bőrkiütése vagy allergiás orrfolyása van, mivel ezek a panaszok fokozódhatnak;
· ha Önnek alacsony a vérnyomása.
Ha Önnél a fentiek közül bármely állapot fennáll, beszélje meg a kezelőorvosával, hogy szedheti-e az Emperint. Ezek a betegcsoportok a kezelés alatt orvosi megfigyelést igényelnek. 

Gyermekek és serdülők
Az Emperin nem javasolt gyermekek és 18 év alatti serdülők számára a biztonságosságra és a hatásosságra vonatkozó adatok elégtelensége miatt.
Egyéb gyógyszerek és az Emperin
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről, beleértve a vény nélkül kapható készítményeket is.
Feltétlenül szóljon kezelőorvosának vagy gyógyszerészének, ha az alábbi gyógyszerek valamelyikét szedi:

· a monoaminoxidáz-gátlók (MAO-gátlók) csoportjába tartozó gyógyszerek ‑ ezeket a gyógyszereket depresszió vagy Parkinson-betegség kezelésére alkalmazzák, és fokozhatják az Emperin hatását.
· antihisztaminok ‑ olyan gyógyszerek, melyeket főként allergiák, mint például szénanátha és utazási betegség kezelésére használnak. Ezek a gyógyszerek elméletileg csökkenthetik az Emperin hatását, az Emperin pedig mérsékelheti az antihisztaminok hatását. 

Ha a fentiek közül bármelyik érvényes Önre (vagy nem biztos efelől), kérdezze meg kezelőorvosát vagy gyógyszerészét, mielőtt szedni kezdené az Emperint.
Terhesség és szoptatás
Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével.

Nem ismert, hogy az Emperin hatással van-e a magzatra.

· Hagyja abba az Emperin szedését és forduljon kezelőorvosához, ha teherbe esik vagy úgy gondolja, hogy terhes lehet.

· Ne szedje az Emperint, ha terhes, kivéve ha kezelőorvosa úgy dönt, hogy feltétlenül szükséges a gyógyszer szedése.
Nem ismert, hogy az Emperin átjut-e az anyatejbe.

· Ne szoptasson, ha szedi az Emperint, kivéve ha kezelőorvosa mondja Önnek, hogy szoptathat.

A készítmény hatásai a gépjárművezetéshez és a gépek kezeléséhez szükséges képességekre

A Menière-szindróma és a tünetei kedvezőtlenül befolyásolhatják a gépjárművezetéshez és a gépek kezeléséhez szükséges képességeket. Ha Ön Menière-szindrómától és annak tüneteitől szenved, kerülje a figyelmet igénylő tevékenységeket, mint például az autóvezetést és a gépek kezelését. Ha bizonytalan benne, hogy az Emperin kedvezőtlenül befolyásolja-e az autóvezetéshez szükséges képességeit, beszélje meg kezelőorvosával. 

Az Emperin laktózt tartalmaz
Amennyiben kezelőorvosa korábban már figyelmeztette Önt, hogy bizonyos cukrokra érzékeny, keresse fel kezelőorvosát, mielőtt elkezdi szedni ezt a gyógyszert! 

3.
Hogyan kell szedni az Emperint?
A gyógyszert mindig a kezelőorvosa vagy gyógyszerésze által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét!

Felnőttek

Az ajánlott napi adag a 24‑48 mg-os tartományba esik, több részletre elosztva: 
· Emperin 8 mg tabletta: 3-szor 1‑2 tabletta naponta.

· Emperin 16 mg tabletta: 3-szor fél vagy 1 tabletta naponta.

Kezelőorvosa – az Ön állapotától függően – állítja majd be gyógyszerének adagját.
Lehetséges, hogy csak hetek múlva fog bármi javulást észlelni, és a legjobb eredmény egyes esetekben csak több hónapos kezeléssel érhető el. 

Az alkalmazás módja

Legjobb, ha a tablettákat étkezés közben veszi be. 

Ha az előírtnál több Emperint vett be

Ha az előírt adagnál többet vett be, lépjen kapcsolatba kezelőorvosával! 

A betahisztin túladagolásának tünetei: hányinger, hasi fájdalom, álmosság és – nagyobb adagok esetén – görcsrohamok, légzési vagy keringési problémák. 

Ha elfelejtette bevenni az Emperint

Várjon, amíg a következő adag bevétele esedékes lesz! Ne vegyen be kétszeres adagot a kihagyott tabletta pótlására.
Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.
4.
Lehetséges mellékhatások
Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek. 
A következő mellékhatások fordulhatnak elő:
Allergiás reakciók
Ha allergiás reakciót észlel magán, hagyja abba az Emperin szedését és azonnal forduljon orvoshoz vagy keressen fel egy kórházat. Az allergiás reakció jelei az alábbiak lehetnek:

●
vörös vagy a bőrből kiemelkedő bőrkiütés vagy gyulladásos, viszkető bőr

●
arcának, ajkainak, nyelvének vagy nyakának a felduzzadása

●
vérnyomásesés

●
öntudatvesztés

●
nehézlégzés.

Ha a felsorolt jelek közül bármelyiket is észleli, hagyja abba az Emperin szedését és azonnal forduljon orvoshoz vagy keressen fel egy kórházat.

Egyéb mellékhatások:
Gyakori (10 betegből legfeljebb 1-et érinthet):
· fejfájás,
· hányinger,
· emésztési zavarok (diszpepszia).
Nem ismert (a rendelkezésre álló adatokból a gyakoriság nem állapítható meg):

· Enyhe emésztőrendszeri panaszok, mint például hányás, hasi fájdalom, has feszülés, puffadás. A gyógyszer étkezés közben történő bevétele csökkentheti a gyomorpanaszokat.
Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát, gyógyszerészét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. 

A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.
5.
Hogyan kell az Emperint tárolni?
Legfeljebb 25 °C-on tárolandó.

Az eredeti csomagolásban tárolandó a nedvességtől való védelem érdekében.
A gyógyszer gyermekektől elzárva tartandó!

A dobozon feltüntetett lejárati idő (EXP) után ne szedje ezt a gyógyszert. A lejárati idő az adott hónap utolsó napjára vonatkozik.
Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.
6.
A csomagolás tartalma és egyéb információk
Mit tartalmaz az Emperin?

A gyógyszer hatóanyaga betahisztin-dihidroklorid:
Emperin 8 mg tabletta :8 mg betahisztin-dihidrokloridot tartalmaz tablettánként. 
Emperin 16 mg tabletta: 16 mg betahisztin-dihidrokloridot tartalmaz tablettánként. 
Egyéb összetevők: povidon K90, mikrokristályos cellulóz, laktóz monohidrát, vízmentes kolloid szilícium‑dioxid, kroszpovidon és sztearinsav. 

Milyen az Emperin külleme és mit tartalmaz a csomagolás?
Emperin 8 mg tabletta: kerek, fehér vagy majdnem fehér tabletta, az egyik oldalán „B8” felirattal.
30 db, 50 db, 100 db vagy 120 db tabletta PVC/PVDC//Al buborékcsomagolásban dobozonként.
Emperin 16 mg tabletta: kerek, fehér tabletta, az egyik oldalán „B16” felirattal, a másik oldalán bemetszéssel. A tabletta egyenlő adagokra osztható.

20 db, 30 db, 42 db, 50 db, 60 db, 84 db vagy 100 db tabletta PVC/PVDC//Al buborékcsomagolásban dobozonként.
Nem feltétlenül mindegyik kiszerelés kerül kereskedelmi forgalomba. 

A forgalomba hozatali engedély jogosultja
Egis Gyógyszergyár Zrt. 

1106 Budapest, Keresztúri út 30-38.
Gyártó
Catalent Germany Schorndorf GmbH
Steinbeisstrasse 2,

D-73614 Schorndorf,

Németország
Egis Gyógyszergyár Zrt.

1165 Budapest, 
Bökényföldi út 118-120.

Ezt a gyógyszert az Európai Gazdasági Térség tagállamaiban az alábbi neveken engedélyezték:

Bulgária:

Emperin таблетки 8 mg 




Emperin 8 mg tablets
Emperin таблетки 16 mg

Emperin 16 mg tablets
Hollandia

Betabere 8 mg tabletten
Betabere 16 mg tabletten
Magyarország
Emperin 8 mg tabletta 

Emperin 16 mg tabletta
Románia:

Emperin 8 mg comprimate

Emperin 16 mg comprimate
Szlovákia

Emperin 8 mg tablety
Emperin 16 mg tablety
Emperin 8 mg tabletta OGYI-T-21 087/01
100×
Emperin 16 mg tabletta OGYI-T-21 087/02
60×
A betegtájékoztató legutóbbi felülvizsgálatának dátuma: 2020. augusztus.

